ธอส.เพิ่มความคุ้มครองบ้านฟรี!
ลูกค้าอัคคีภัยเฮรับประโยชน์ จับมือประกันคิดเบี้ยเท่าเดิม
2 พ.ค. 2555

ลูกค้าอัคคีภัยเฮรับประโยชน์ จับมือประกันคิดเบี้ยเท่าเดิม
ธอส.จับมือบริษัทประกัน เพิ่มความคุ้มครองบ้านฟรี คิดเบี้ยเท่าเดิม
แหล่งข่าวจากธนาคารอาคารสงเคราะห์ (ธอส.) เปิดเผยว่า ธอส.ได้ร่วมกับกลุ่มพันธมิตรด้านประกันวินาศภัย ได้แก่ บริษัท อาคเนย์ประกันภัย บริษัท ทิพยประกันภัย และบริษัท นวกิจประกันภัย ด้วยการคืนกำไรให้กับลูกค้าสินเชื่อบ้าน ธอส.ที่ได้ทำประกันอัคคีภัยไว้ ซึ่งบริษัทพันธมิตรจะมอบสิทธิประโยชน์เพิ่มเติมให้กับกรมธรรม์ที่ครบกำหนดต่ออายุ โดยยังคงเสียค่าเบี้ยประกันเท่าเดิม
สำหรับสิทธิประโยชน์ที่ลูกค้าจะได้เพิ่มเติมมีด้วยกัน 12 กรณี คือ 1.การชดใช้ค่าสินไหมทดแทน จะไม่มีการหักค่าเสื่อมราคา 2.หากมีการเปลี่ยนแปลงลักษณะการใช้งานของอาคารจะได้รับความคุ้มครองทันที แต่ต้องแจ้งให้บริษัทประกันทราบภายใน 30 วัน 3.หากมีการเรียกร้องค่าสินไหมทดแทนจะไม่มีการลดทุนประกันลงจากเดิม 4.ขยายความคุ้มครองรวมถึงค่าใช้จ่ายในการขนย้ายซาก 5% ของทุนประกัน แต่ไม่เกิน 5 หมื่นบาท 
ส่วนความคุ้มครองที่ 5.ได้ขยายความคุ้มครองถึงทรัพย์สินอื่นๆ และของใช้ส่วนตัวในอาคารไม่เกิน 5,000 บาทต่อคน และไม่เกิน 1 แสนบาทต่อครั้ง 6.คุ้มครองเพิ่มเติมค่าใช้จ่ายในการออกแบบก่อสร้างอาคารใหม่ 5% ของทุนประกัน แต่ไม่เกิน 5 หมื่นบาท 7.ค่าใช้จ่ายในการดับเพลิงตามความจำเป็น รวมความเสียหายแล้วไม่เกินทุนประกันภัย
สำหรับความคุ้มครองที่ 8.เป็นเรื่องค่าใช้จ่ายเพิ่มเติมในการเร่งงานซ่อมแซมทรัพย์สินไม่เกิน 20% ของความเสียหาย สูงสุดไม่เกิน 2 แสนบาทต่อครั้ง 9.ขยายกำหนดการแจ้งความเสียหายจาก 15 วัน เป็น 30 วัน 10.กรณีข้อมูลการรับประกันภัยมีความผิดพลาดหรือคลาดเคลื่อน จะยกประโยชน์ให้แก่ผู้เอาประกันภัย 11.ขยายความคุ้มครองรวมถึงสิ่งปลูกสร้างที่ต่อเติมขึ้นภายหลัง 12.ขยายความคุ้มครองรวมถึงเฟอร์นิเจอร์และเครื่องตกแต่งติดตั้งตรึงตราสูงสุดไม่เกิน 10% ของมูลค่าสิ่งปลูกสร้างและไม่เกิน 5 หมื่นบาท
นายเลิศชาย ประภาศิริรัตน์ รองกรรมการผู้จัดการ สายงานการตลาด บริษัท อาคเนย์ประกันภัย กล่าวว่า บริษัทเห็นว่าเงื่อนไขความคุ้มครองเดิมทำให้ลูกค้ามีข้อจำกัดในการเคลมค่าสินไหมและได้รับประโยชน์น้อยลง เช่น กรณีเงินสดสูญหาย หรือสมองกลเสียหาย ไม่ได้รับความคุ้มครอง 
ทั้งนี้ จึงได้ร่วมกับพันธมิตรตัดสินใจเพิ่มสิทธิประโยชน์และไม่ต้องมีปัญหากับลูกค้าว่าส่วนไหนเคลมได้หรือไม่ได้ เนื่องจากความคุ้มครองเพิ่มเติมที่ให้นั้นถือว่าเพียงพอกับเหตุการณ์ต่างๆ ที่จะเกิดขึ้น โดยบริษัทจะได้เบี้ยเฉลี่ยปีละ 200 ล้านบาท จากลูกค้าสินเชื่อบ้านของ ธอส.